Spoločný návrh NARIADENIE RADY ktorým sa mení a dopĺňa nariadenie Rady (EÚ) č. 1284/2009, ktorým sa zavádzajú určité osobitné reštriktívne opatrenia voči Guinejskej republike /* KOM/2011/0719 v konečnom znení - 2011/0319 (NLE) */





ODÔVODNENIE 1. Rada prijala rozhodnutie Rady 2011/.../SZBP, ktorým sa mení a dopĺňa rozhodnutie Rady 2010/638/SZBP o reštriktívnych opatreniach voči Guinejskej republike. Týmto rozhodnutím sa mení a dopĺňa rozsah embarga na vývoz vojenského vybavenia a vybavenia, ktoré by sa mohlo použiť na vnútornú represiu. 2. Na to, aby určité aspekty súvisiace so zmenou a doplnením rozsahu tohto embarga nadobudli účinnosť, sa vyžaduje opatrenie na úrovni EÚ. 3. Nariadenie Rady (ES) č. 1284/2009 by sa preto malo zmeniť a doplniť. 2011/0319 (NLE) Spoločný návrh NARIADENIE RADY ktorým sa mení a dopĺňa nariadenie Rady (EÚ) č. 1284/2009, ktorým sa zavádzajú určité osobitné reštriktívne opatrenia voči Guinejskej republike RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 215 ods. 1, so zreteľom na rozhodnutie Rady 2011/.../SZBP, ktorým sa mení a dopĺňa rozhodnutie Rady 2010/638/SZBP o reštriktívnych opatreniach voči Guinejskej republike[1], so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Komisie, keďže: (1) Nariadením Rady (EÚ) č. 1284/2009[2] z 22. decembra 2009 boli v súlade so spoločnou pozíciou 2009/788/SZBP[3] (neskôr nahradenou rozhodnutím Rady 2010/638/SZBP[4]) uložené určité reštriktívne opatrenia voči Guinejskej republike v reakcii na násilný zásah bezpečnostných síl proti politickým demonštrantom v Conakry 28. septembra 2009. (2) Rada […] 2011 prijala rozhodnutie 2011/…../SZBP, ktorým sa mení a dopĺňa rozhodnutie Rady 2010/638/SZBP. Týmto rozhodnutím sa zmenil a doplnil rozsah opatrení týkajúcich sa vojenského vybavenia a vybavenia, ktoré by sa mohlo použiť na vnútornú represiu. (3) Niektoré aspekty týchto opatrení patria do rozsahu pôsobnosti Zmluvy o fungovaní Európskej únie, a preto je na ich vykonávanie potrebné regulačné opatrenie na úrovni Únie, najmä v záujme zabezpečenia ich jednotného uplatňovania hospodárskymi subjektmi vo všetkých členských štátoch. (4) Nariadenie Rady (EÚ) č. 1284/2009 by sa malo zodpovedajúcim spôsobom zmeniť a doplniť, PRIJALA TOTO NARIADENIE: Článok 1 Článok 4 ods. 1 nariadenia (EÚ) č. 1284/2009 sa nahrádza takto: „1. Odchylne od článkov 2 a 3 môžu príslušné orgány členských štátov uvedené na webových stránkach v prílohe III v riadne odôvodnených prípadoch povoliť: (a) predaj, dodanie, presun alebo vývoz vybavenia, ktoré by sa mohlo použiť na vnútornú represiu, pod podmienkou, že je určené výhradne na humanitárne alebo ochranné účely alebo pre programy Organizácie Spojených národov (OSN) a Európskej únie zamerané na inštitucionálny rozvoj alebo pre operácie Európskej únie a OSN v oblasti krízového riadenia; (b) predaj, dodanie, presun alebo vývoz nesmrtiaceho vybavenia, ktoré by sa mohlo použiť na vnútornú represiu, pokiaľ je určené výhradne na to, aby polícia a žandárske jednotky Guiney pri udržiavaní verejného poriadku mohli používať len vhodnú a primeranú silu; (c) financovanie, poskytovanie finančnej a technickej pomoci, sprostredkovateľských a iných služieb v súvislosti s vybavením alebo programami a operáciami uvedenými v písmene a) a b); (d) financovanie, poskytovanie finančnej a technickej pomoci, sprostredkovateľských a iných služieb v súvislosti s nesmrtiacim vojenským vybavením určeným výlučne na humanitárne alebo ochranné účely, pre programy OSN a Európskej únie zamerané na inštitucionálny rozvoj alebo pre operácie Európskej únie a OSN v oblasti krízového riadenia; (e) financovanie, poskytovanie finančnej a technickej pomoci, sprostredkovateľských a iných služieb v súvislosti s nesmrtiacim vojenským vybavením určeným výhradne na to, aby polícia a žandárske jednotky Guiney pri udržiavaní verejného poriadku mohli používať len vhodnú a primeranú silu; (f) financovanie, poskytovanie finančnej a technickej pomoci, sprostredkovateľských a iných služieb v súvislosti s nebojovými vozidlami, pri ktorých výrobe sa použili materiály poskytujúce balistickú ochranu alebo ktoré sú týmito materiálmi vybavené a ktoré sú určené výlučne na účely ochrany personálu Európskej únie a jej členských štátov v Guinejskej republike.“ Článok 2 Toto nariadenie nadobúda účinnosť dňom jeho uverejnenia v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli […] Za Radu predseda […] [1] Ú. v. EÚ L ..., ... 2011, s. … . [2] Ú. v. EÚ L 346, 23.12.2009, s. 26. [3] Ú. v. EÚ L 281, 28.10.2009, s. 7. [4] Ú. v. EÚ L 280, 26.10.2010, s. 10.